Leiguverð íbúðarhúsnæðis á höfuðborgarsvæðinu lækkaði töluvert í síðasta mánuði . Milli maí og júní lækkaði leiguverð um 1,9 prósent , samkvæmt mælingum Þjóðskrár Íslands á leiguverði . Vísitala leiguverðs á höfuðborgarsvæðinu hefur lækkað um 0,6 prósent á síðustu þremur mánuðum en hækkað um 3,3 prósent á síðustu tólf mánuðum . Grafið hér að neðan er unnið úr gögnum Þjóðskrár og sýnir hvernig verð hefur breyst síðustu tólf mánuði . Upplýsingar um breytingar á vísitölu leiguverðs fyrir apríl , maí og júní voru birtar síðasta föstudag á vef Þjóðskrár . Þær voru ekki birtar fyrr vegna verkfalls lögfræðinga hjá Sýslumanninum á höfuðborgarsvæðinu . Fram kemur í frétt Þjóðskrár að talnaupplýsingar um leiguverð í júní eru unnar upp úr 480 leigusamningum sem þinglýst var í júní 2015 . Mikill munur eftir svæðum og gerð í Reykjavík Þegar rýnt er nánar í gögn Þjóðskrár eftir stærð húsnæðis og svæðum sést að mikill munur er á verðbreytingum síðasta árið . Samkvæmt gögnunum hefur meðal-leiguverð á tveggja herbergja íbúð í Reykjavík vestan Kringlumýrarbrautar og á Seltjarnarnesi hækkað um 6,4 prósent milli júní 2014 og júní 2015 . Meðal-leiguverð á þriggja herbergja íbúð á sama svæði hefur lækkað um rúmt prósent og leiguverð á fjögurra til fimm herbergja íbúð á sama stað hefur hækkað um rúm tíu prósent , samkvæmt þinglýstum samningum . Leiguverð á tveggja herbergja íbúð í Reykjavík milli Kringlumýrarbrautar og Reykjanesbrautar var um 14,7 prósentum hærra í júní 2015 en í júní 2014 . Þriggja herbergja íbúð á þessu svæði hefur á tímabilinu hækkað um aðeins 1,6 prósent samkvæmt gögnum Þjóðskrár og leiguverð á fjögurra til fimm herbergja íbúð á þessu svæði hefur hækkað um 13 prósent milli ára að meðaltali . Auglýsing Lækkun sögð eðlileg Fjallað er um lækkun vísitölu leiguverðs í júní í Morgunblaðinu í dag og er haft eftir Svani Guðmundssyni , leigumiðlara , að þróunin sé eðlileg . „ Þetta kemur ekki mikið á óvart af fenginni reynslu , bæði á þessum tíma og líka vegna þess að fólk ræður illa við leiguna . Það er minni eftirspurn á sumrin en með haustinu eykst hún . Þegar skólarnir byrja og þegar nær dregur áramótum eykst hún aftur , “ segir hann í samtali við Morgunblaðið . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .